				|

		52014PC0749

			Proposta għal DEĊIŻJONI TAL-KUNSILL dwar l-aċċettazzjoni tal-Emendi għall-Protokoll tal-1998 għall-Konvenzjoni tal-1979 dwar it-Tniġġis Transkonfinali tal-Arja Fuq Distanza Twila għas-Sustanzi Niġġiesa Organiċi Persistenti /* COM/2014/0749 final - 2014/0358 (NLE) */

			   	MEMORANDUM TA’ SPJEGAZZJONI
Il-Konvenzjoni tal-1979 dwar
it-Tniġġis Transkonfinali tal-Arja fuq Distanza Twila (il-Konvenzjoni
tal-LRTAP) konkluża taħt l-awspiċi tal-Kummissjoni Ekonomika
għall-Ewropa tan-NU (UNECE) hija l-qafas legali internazzjonali prinċipali
għall-kooperazzjoni u l-miżuri biex jitrażżan u gradwalment
jitnaqqas it-tniġġis tal-arja u l-effetti avversi tiegħu fuq
is-saħħa tal-bniedem u l-ambjent fir-reġjun tal-UNECE, b’fokus
speċifiku fuq it-tniġġis transkonfinali tal-arja fuq distanza twila.

Il-Konvenzjoni tal-LRTAP ġiet iffirmata
f’isem il-Komunità Ekonomika Ewropea fl-14 ta’ Novembru 1979 u
approvata permezz tad-Deċiżjoni tal-Kunsill 81/462/KEE
tal-11 ta’ Ġunju 1981[1].

Sal-lum,
il-Konvenzjoni tal-LRTAP ġiet estiża bi tmien Protokolli, inkluż
il-Protokoll ta' Aarhus tal-1998 dwar is-Sustanzi Niġġiesa
Organiċi Persistenti  (il-Protokoll). L-għan ta' dan il-Protokoll
huwa li jikkontrolla, inaqqas jew jelimina rilaxxi, emissjonijiet u telf ta'
sustanzi niġġiesa organiċi persistenti (POPs). Jirrikjedi
l-Partijiet (i) jeliminaw il-produzzjoni u l-użu tas-sustanzi, inkluż
l-aldrin, id-dieldrin u t-toksafen, f'konformità mar-rekwiżiti
speċifiċi ta' implimentazzjoni, (ii) jirristrinġu l-użu
tad-diklorodifeniltrikloroetan (DDT), l-eżakloroċikloeżani (HCH)
u l-poliklorobifenili (PCBs) u (iii) inaqqsu l-emissjonijiet annwali totali
tagħhom tal-idrokarburi aromatiċi poliċikliċi (PAHs),
id-diossini/furani (PCDD/PCDF) u tal-eżaklorobenżen (HCB) mil-livell
tal-emissjoni fl-1990 (jew sena alternattiva bejn l-1985 u l-1995). F'dan
ir-rigward, il-Partijiet iridu jiżguraw (i) li l-operaturi tas-sorsi immobbli
kbar tal-emissjonijiet tal-PCDD/PCDF, il-PAHs u l-HCB, inkluż l-impjanti
tal-kombustjoni u l-impjanti li jipproduċu l-kokk, il-ħadid u l-azzar
u l-aluminju u l-installazzjonijiet tal-preservazzjoni tal-injam jagħmlu
użu tal-aqwa tekniċi disponibbli (BATs), (ii) li ċerti
inċineraturi tal-iskart huma konformi mal-valuri tal-limitu
tal-emissjonijiet (ELVs) eżistenti applikabbli għall-PCDD/PCDF, (iii)
li jittieħdu miżuri effettivi għall-kontroll tal-emissjonijiet
tal-POPs minn sorsi mobbli u (iv) li l-POPs, ladarba jsiru skart, jiġu
ttrasportati u mormija f'manjiera li hija ambjentalment soda. Il-partijiet
iridu jiżviluppaw ukoll u jżommu inventarji tal-emissjoni
għall-PCDD/PCDF, il-PAHs u l-HCB u jiġbru informazzjoni dwar
il-produzzjoni u l-bejgħ tal-POPs l-oħrajn koperti mill-Protokoll.
Bil-ħsieb li jiġu ppjanati miżuri u inizjattivi
għall-konformità mal-obbligi tagħhom kollha skont il-Protokoll,
il-Partijiet huma meħtieġa jiżviluppaw strateġiji, politiki
u programmi.
L-adeżjoni
tal-Komunità mal-Protokoll ġiet approvata f’isem il-Komunità permezz
tad-Deċiżjoni tal-Kunsill 2004/259/KE tad-19 ta’ Frar 2004[2]. Il-Protokoll, li daħal
fis-seħħ fit-23 ta' Ottubru 2003, ġie traspost fil-liġi
tal-UE permezz ta' diversi strumenti[3].
Dawn jinkludu b'mod partikolari r-Regolament (KE) Nru 850/2004 tal-Parlament
Ewropew u tal-Kunsill tad-29 ta’ April 2004 dwar pollutanti organiċi
persistenti u li jemenda d-Direttiva 79/117/KEE[4],
id-Direttivi 2000/76/KE tal-Parlament Ewropew u tal-Kunsill tal-4 ta'
Diċembru 2000 dwar l-inċinerazzjoni ta' skart[5] u 2008/1/KE
tal-Parlament Ewropew u tal-Kunsill tal-15 ta’ Jannar 2008 dwar il-prevenzjoni
u l-kontroll integrati tat-tniġġis[6],
li issa t-tnejn ġew issostitwiti mid-Direttiva 2010/75/UE tal-Parlament
Ewropew u tal-Kunsill tal-24 ta’ Novembru 2010 dwar l-emissjonijiet
industrijali (IED)[7].

Skont l-Artikolu 10(3) tal-Protokoll,
il-Partijiet irrevedew is-suffiċjenza u l-effettività tal-obbligi
tal-Protokoll. Wara fl-2007 il-Partijiet qablu[8],
b'mod partikolari abbażi tal-proposti mill-Unjoni Ewropea, dwar
il-ftuħ ta' negozjati għar-reviżjoni tat-test u tal-annessi
tal-Protokoll. Din ir-reviżjoni ppruvat taġġorna l-lista
tal-POPs koperti mill-Protokoll, biex tagħmel il-Protokoll iktar
adattabbli għall-iżviluppi futuri dwar il-BAT u biex tiffaċilita
l-adeżjoni tal-Partijiet, b'ekonomija fi tranżizzjoni,
għall-Protokoll emendat. B'hekk fl-2008 u l-2009 il-Kummissjoni ġiet
awtorizzata mill-Kunsill tal-Unjoni Ewropea biex tipparteċipa
fin-negozjati f'isem l-Unjoni Ewropea (UE).
Il-proċess tan-negozjati wassall
għall-adozzjoni b'kunsens tal-Partijiet preżenti fis-27 sessjoni
tal-Korp Eżekuttiv (EB) tal-Konvenzjoni tad-Deċiżjonijiet
tal-LRTAP 2009/1, 2009/2 u 2009/3 li emendaw it-test u l-Annessi tal-Protokoll[9] u
tal-aġġornament tal-gwida dwar il-BAT tad-Deċiżjoni 2009/4[10].
Id-Deċiżjoni 2009/3, li temenda
l-Anness V tal-Protokoll dwar l-identifikazzjoni tal-BAT għall-kontroll
tal-emissjonijiet tal-POPs mill-kategoriji tas-sors elenkati fl-Anness VIII ta'
dan il-Protokoll dwar il-miżuri ta' kontroll rakkomandati
mill-emissjonijiet ta' tnaqqis tal-POPs minn sorsi mobbli, ma jitlobx għal
ratifika mill-Partijiet. Skont l-Artikolu 14(4) tal-Protokoll, din l-emenda
ġiet ikkomunikata lill-Partijiet kollha għall-Protokoll fl-14 ta’
Settembru 2010 u daħlet fis-seħħ fil-14 ta’ Diċembru 2010.
Fir-rigward tad-Deċiżjoni 2009/4, bħala Deċiżjoni
mmirata lejn l-adozzjoni ta' dokument ta’ gwida dwar il-BAT għall-kontroll
tal-emissjonijiet ta' sustanzi niġġiesa organiċi persistenti,
ma' teħtieġ ebda ratifika mill-Partijiet.
Skont l-Artikolu 14(3) tal-Protokoll,
id-Deċiżjonijiet 2009/1 u 2009/2, li jemendaw it-test tal-Protokoll u
l-Annessi tiegħu I, II, III, IV, VI u VIII, iridu jiġu ratifikati
mill-Partijiet. B'mod partikolari, il-Protokoll emendat (i) jinkludi sustanzi
ġodda (eżaklorobutadjen, eteri ta' tetra-, penta-, eża- u
eptabromodifenil, pentaklorobenżen, sulfonat tal-perfluworottan (PFOS),
naftaleni poliklorurati u paraffini klorurati b'katina qasira (SCCP)), (ii)
jaġġorna r-rekwiżiti ta' implimentazzjoni applikabbli
għad-DDT, l-ettakloru, l-eżaklorobenżen u l-PCBs u l-ELVs
applikabbli għal emissjonijiet tal-PCDD/PCDF minn ċerti
inċineraturi tal-iskart, (III) jistabbilixxi ELVs ġodda
għall-emissjonijiet tal-PCDD/PCDF mill-impjanti tas-sinter u l-fran
tal-ark elettriċi, u (iv) iżid il-PCBs mal-lista tas-sustanzi li
l-emissjonijiet annwali tagħhom iridu jibqgħu taħt il-livell
tal-emissjoni tas-sena ta' referenza u jridu jiġu rapportati. Il-Protokoll
emendat jipprovdi wkoll xi flessibilità għall-Partijiet b'ekonomija fi
tranżizzjoni li jaderixxu mal-Protokoll emendat fir-rigward tal-limiti ta'
żmien għall-applikazzjoni tal-ELVs u tal-BAT u l-għażla
tas-sena ta' referenza bħala l-bażi li fuqha l-Partijiet iridu
jnaqqsu l-emissjonijiet annwali totali tagħhom tal-PCDD/PCDF, il-PAHs,
l-HCB u l-PCBs.
Il-leġiżlazzjoni tal-UE, b'mod
partikolari ir-Regolamenti
tal-Kummissjoni (UE) Nru 756/2010 u 757/2010 tal-24 ta' Awwissu 2010[11] u 519/2012 tad-19 ta' Ġunju 2012[12], li jemendaw ir-Regolament (KE) Nru 850/2004, kif
ukoll l-IED imsemmija hawn fuq u d-Deċiżjonijiet ta'
Implimentazzjoni tal-Kummissjoni adottati taħtha u li jistabbilixxu
l-konklużjonijiet tal-BAT għal diversi setturi industrijali, b'mod
partikolari l-produzzjoni tal-ħadid u l-azzar[13], tittrasponi
kompletament ir-rekwiżiti tal-emendi
tal-Protokoll. L-eżenzjonijiet speċifiċi u kundizzjonali
għall-produzzjoni, it-tqegħid fis-suq u l-użu tas-SCCP u l-PFOs
stabbiliti fil-leġiżlazzjoni tal-UE huma konformi
mal-eżenzjonijiet permessi kif previst fil-Protokoll, kif emendat.
Dawn l-emendi għandhom jiġu
trasposti iktar b'mod partikolari permezz ta' Direttiva ġdida li
tistabbilixxi limiti massimi nazzjonali aġġornati għal ċerti
sustanzi niġġiesa atmosferiċi u li tipprovdi għal
inventarji tal-emissjoni annwali nazzjonali li jkopru, fost l-oħrajn,
l-emissjonijiet tal-POPs, inkluż il-PAHs, il-PCDD/PCDF, l-HCB u l-PCBs[14].
Fid-dawl ta’ hawn fuq, jixraq li l-Unjoni
Ewropea taċċetta l-Emendi tal-Protokoll.
L-Annessi ta' din id-Deċiżjoni
jinkludu t-testi li jemendaw il-Protokoll kif stipulat
fid-Deċiżjonijiet 2009/1 u 2009/2.
2014/0358 (NLE)
Proposta għal
DEĊIŻJONI TAL-KUNSILL
dwar l-aċċettazzjoni tal-Emendi
għall-Protokoll tal-1998 għall-Konvenzjoni tal-1979 dwar
it-Tniġġis Transkonfinali tal-Arja Fuq Distanza Twila
għas-Sustanzi Niġġiesa Organiċi Persistenti
IL-KUNSILL TAL-UNJONI EWROPEA,
Wara li kkunsidra t-Trattat dwar
il-Funzjonament tal-Unjoni Ewropew, u b’mod partikolari l-Artikolu 192,
flimkien mal-Artikolu 218(6)(a) tiegħu,
Wara li kkunsidra l-proposta mill-Kummissjoni
Ewropea,
Wara li kkunsidra l-kunsens tal-Parlament
Ewropew,
Billi:
(1)
L-Unjoni hija Parti għall-Konvenzjoni
tal-UNECE dwar it-Tniġġis Transkonfinali tal-Arja Fuq Distanza Twila
wara l-approvazzjoni tagħha fl-1981[15].

(2)
L-Unjoni hija Parti għall-Protokoll tal-1998
għall-Konvenzjoni dwar it-Tniġġis Transkonfinali tal-Arja Fuq
Distanza Twila għas-Sustanzi Niġġiesa Organiċi Persistenti
wara l-approvazzjoni tagħha fid-19 ta’ Frar 2004[16].
(3)
Il-Partijiet għall-Protokoll
għall-Konvenzjoni dwar it-Tniġġis Transkonfinali tal-Arja fuq
Distanza Twila għas-Sustanzi Niġġiesa Organiċi Persistenti
fetħu n-negozjati fl-2007 bil-ħsieb li jtejbu iktar il-protezzjoni
tas-saħħa tal-bniedem u l-ambjent, inkluż permezz
tal-aġġornament tal-lista tas-sustanzi konċernati u l-valuri
tal-limitu tal-emissjoni applikabbli għal ċerti inċineraturi
tal-iskart.
(4)
Il-Partijiet preżenti fis-27 sessjoni tal-Korp
Eżekuttiv tal-Konvenzjoni tal-UNECE dwar it-Tniġġis
Transkonfinali tal-Arja fuq Distanza Twila adottaw b'kunsens,
id-Deċiżjonijiet 2009/1, 2009/2, 2009/3 u 2009/4 li jemendaw
il-Protokoll tal-Konvenzjoni dwar it-Tniġġis Transkonfinali tal-Arja
Fuq Distanza Twila għas-Sustanzi Niġġiesa Organiċi Persistenti.
(5)
Id-Deċiżjoni 2009/3 daħlet
fis-seħħ u saret effettiva abbażi tal-proċedura mħaffa
prevista fl-Artikolu 14(4) tal-Protokoll.
(6)
Id-Deċiżjoni 2009/4, bħala
Deċiżjoni mmirata lejn l-adozzjoni ta' dokument ta’ gwida dwar l-aqwa
tekniċi disponibbli għall-kontroll tal-emissjonijiet ta' sustanzi
niġġiesa organiċi persistenti, ma' teħtieġ ebda
ratifika.
(7)
Id-Deċiżjonijiet 2009/1 u 2009/2
jirrikjedu ratifika mill-Partijiet għall-Protokoll skont l-Artikolu 14(3)
tal-Protokoll.
(8)
L-Emendi għall-Protokoll tal-Konvenzjoni dwar
it-Tniġġis Transkonfinali tal-Arja Fuq Distanza Twila
għas-Sustanzi Niġġiesa Organiċi Persistenti għandhom
għalhekk jiġu aċċettati f'isem l-Unjoni Ewropea,
ADOTTA DIN ID-DEĊIŻJONI:
Artikolu 1
L-Emendi għall-Protokoll
għall-Konvenzjoni dwar it-Tniġġis Transkonfinali tal-Arja Fuq
Distanza Twila għas-Sustanzi Niġġiesa Organiċi Persistenti
huma b'dan aċċettati f'isem l-Unjoni.
It-testi tal-Emendi għall-Protokoll huma
mehmuża ma’ din id-Deċiżjoni.
Artikolu 2
Il-President tal-Kunsill għandu
jaħtar lill-persuna li għandha s-setgħa li tipproċedi,
f’isem l-Unjoni Ewropea, bid-depożitu tal-istrument ta’
aċċettazzjoni previst fl-Artikolu 14(3) tal-Protokoll tal-1998
għall-Konvenzjoni dwar it-Tniġġis Transkonfinali tal-Arja Fuq
Distanza Twila għas-Sustanzi Niġġiesa Organiċi Persistenti,
sabiex tesprimi l-kunsens tal-Unjoni Ewropea li tintrabat b’dan il-Protokoll,
kif emendat.
Artikolu 3
Din
id-Deċiżjoni għandha tidħol fis-seħħ fil-jum
tal-adozzjoni tagħha.
Magħmul fi Brussell,
                                                                       Għall-Kunsill
                                                                       Il-President
[1]               ĠU L 171,
27.6.1981, p. 11.
[2]               ĠU L 81,
19.3.2004, p. 35.
[3]               Ir-rekwiżiti dettaljati dwar ir-rapportar
tal-emissjonijiet atmosferiċi tal-PAHs, l-HCB, id-diossini/il-furani u
l-PCBs huma stipulati f'Deċiżjoni separata tal-Korp Eżekuttiv
tal-Partijiet għall-Konvenzjoni tal-LRTAP, u huma koperti mill-Proposta
tal-Kummissjoni għal Direttiva tal-Parlament Ewropew u tal-Kunsill dwar
it-tnaqqis tal-emissjoni nazzjonali ta' ċerti sustanzi niġġiesa
atmosferiċi u li temenda d-Direttiva 2003/35/KE, tat-18 ta' Diċembru
2013, COM(2013) 920.
[4]               ĠU L 158,
30.4.2004, p. 7.
[5]               ĠU L 332, 28.12.2000, p. 91
[6]               ĠU L 24,
29.1.2008, p. 8.
[7]               ĠU L 334,
17.12.2010, p. 17.
[8]               Rapport tal-Korp Eżekuttiv tal-25 sessjoni
tiegħu (10-13 ta' Diċembru 2007), ECE/EB.AIR/91.
[9]               Id-Deċiżjonijiet 2009/1, 2009/2 u 2009/3,
is-27 sessjoni tal-Korp Eżekuttiv għall-Konvenzjoni, 14 - 18 ta'
Diċembru 2009, ECE/EB.AIR/99/Add.1.
[10]             Id-Deċiżjoni 2009/4, is-27 sessjoni tal-Korp
Eżekuttiv għall-Konvenzjoni, 14 - 18 ta' Diċembru 2009,
ECE/EB.AIR/99/Add.1.
[11]             ĠU L 223, 25.8.2010, p. 20 u 29, rispettivament.
[12]             ĠU L159, 20.6.2012, p. 1.
[13]             Id-Deċiżjoni ta' Implimentazzjoni
tal-Kummissjoni 2012/135/UE tat-28 ta' Frar 2012 li tistabbilixxi l-aqwa
tekniki disponibbli (BAT) skont id-Direttiva 2010/75/UE tal-Parlament Ewropew u
tal-Kunsill dwar l-emissjonijiet industrijali għall-manifattura
tal-ħadid u tal-azzar, ĠU L 70, 8.3.2012, p. 63.
[14]             Proposta għal Direttiva tal-Parlament Ewropew u
tal-Kunsill dwar it-tnaqqis ta’ emissjonijiet nazzjonali ta’ ċerti
sustanzi niġġiesa atmosferiċi u li temenda d-Direttiva
2003/35/KE, tat-18 ta' Diċembru 2013, COM(2013) 920.
[15]             ĠU L 171, 27.6.1981, p. 11.
[16]             ĠU L 81,
19.3.2004, p. 35.
ANNESS
mehmuż
mal-Proposta għal
Deċiżjoni tal-Kunsill
dwar l-aċċettazzjoni
tal-Emendi għall-Protokoll tal-1998 għall-Konvenzjoni tal-1979 dwar
it-Tniġġis Transkonfinali tal-Arja Fuq Distanza Twila
għas-Sustanzi Niġġiesa Organiċi Persistenti
Id-Deċiżjoni
2009/1
Emenda tat-test tal-Protokoll tal-1998 u l-Annessi I, II, III, IV,
VI u VIII tiegħu dwar
Sustanzi Niġġiesa Organiċi Persistenti
Il-Partijiet
għall-Protokoll tal-1998 dwar is-Sustanzi Niġġiesa Organiċi
Persistenti li jiltaqgħu matul is-sebgħa u għoxrin sessjoni
tal-Korp Eżekuttiv,
Jiddeċiedu
li jemendaw il-Protokoll tal-1998 dwar is-Sustanzi Niġġiesa
Organiċi Persistenti (il-'Protokoll tal-POPs') għall-Konvenzjoni dwar
it-Tniġġis Transkonfinali tal-Arja Fuq Distanza Twila kif ġej:
ARTIKOLU
1: EMENDA
A.           Artikolu 1
Għandha ssir din is-sostituzzjoni
fil-paragrafu 12:
"Sors immobbli ġdid" tfisser
kwalunkwe sors immobbli li l-kostruzzjoni jew il-modifika sostanzjali
tiegħu tibda wara l-iskadenza ta' sentejn (2) mid-data tad-dħul
fis-seħħ għal Parti għal:
(a)        il-Protokoll preżenti; jew
(b)        emenda għall-Protokoll preżenti li,
fir-rigward ta' sors immobbli, tintroduċi valuri limitu ġodda
fil-Parti II tal-Anness IV jew tintroduċi l-kategorija fl-Anness VIII li
fiha jidħol dak is-sors.
Għandha tkun kwistjoni għall-awtoritajiet
nazzjonali kompetenti biex jiddeċiedu dwar jekk modifika hix sostanzjali
jew le, filwaqt li jqiesu fatturi bħall-benefiċċji ambjentali
tal-modifika.
B.         Artikolu
3
1.         Fl-Artikolu 3, il-paragrafi 5(b)(i)
u 5(b)(iii) tal-Protokoll tal-POPs, għall-kliem:
"li
għalihom l-Anness V jidentifika l-aqwa tekniki disponibbli"
għandhom
jiġu sostitwiti:
"li
għalihom il-gwida adottata mill-Partijiet fis-sessjoni tal-Korp
Eżekuttiv tidentifika l-aqwa tekniki disponibbli".
2.         Il-punt u l-virgola
fl-aħħar tal-paragrafu 5(b)(iv) għandha tinbidel b'punt.
3.         Jitħassar il-paragrafu 5(b)(v).
C.          Artikolu 13
Il-kliem "Annessi V
u VII huma" għandhom jinbidlu bil-kliem "Anness V huwa"
D.          Artikolu 14
1.         Il-paragrafu 3 għandu jinbidel
b'li ġej:
"3. L-emendi tal-Protokoll
preżenti u tal-annessi I sa IV, VI u VIII għandhom jiġu adottati
b'kunsens tal-Partijiet preżenti fis-sessjoni tal-Korp Eżekuttiv, u
għandhom jidħlu fis-seħħ għall-Partijiet li
aċċettawhom fid-disgħin jum wara d-data li fiha żewġ
terzi minn dawk li kienu Partijiet fil-mument tal-adozzjoni tagħhom
iddepożitaw mad-Depożitarju l-istrumenti ta' aċċettazzjoni
tagħhom tiegħu. L-emendi għandhom jidħlu fis-seħħ
għal kwalunkwe Parti oħra fid-disgħin jum wara d-data li fiha
dik il-Parti tkun iddepożitat l-istrument ta' aċċettazzjoni
tagħha tiegħu. Dan il-paragrafu għandu jkun suġġett
għall-paragrafi 5 bis u 5 ter hawn taħt."
2.         Fil-paragrafu 4, il-kliem
"annessi V u VII" għandhom jinbidlu b'"anness V" u
għall-kliem "kwalunkwe anness bħal dan" għandhom
jinbidlu b'"anness V".
3.         Fil-paragrafu 5, il-kliem "jew
VII" għandhom jitħassru u għall-kliem "kwalunkwe
anness bħal dan" għandhom jinbidlu b'"anness V".
4.         Wara l-paragrafu 5, jiżdiedu
l-paragrafi ġodda li ġejjin:
"5 bis. Għal dawk
il-Partijiet li aċċettawha, il-proċedura stipulata fil-paragrafu
5 ter hawn taħt għandha tiġi qabel il-proċedura stipulata
fil-paragrafu 3 hawn fuq fir-rigward tal-emendi tal-annessi I sa IV, VI u VIII.
"5
ter.
(a)        L-emendi tal-annessi I sa IV, VI u VIII
għandhom jiġu adottati permezz ta' konsensus tal-Partijiet
preżenti fis-sessjoni tal-Korp Eżekuttiv. Mal-iskadenza ta' sena
mid-data tal-komunikazzjoni tagħha lill-Partijiet kollha mis-Segretarju
Eżekuttiv tal-Kummissjoni, emenda għal kwalunkwe anness bħal dan
għandha ssir effettiva għal dawk il-Partijiet li ma ssottomettewx
notifika skont id-dispożizzjonijiet tas-sottoparagrafu (b) hawn taħt
fid-Depożitarju;
(b)        Kwalunkwe Parti li ma tistax tapprova
emenda tal-annessi I sa IV, VI u VIII għandha b'hekk tinnotifika
lid-Depożitarju bil-miktub fi żmien sena mid-data tal-komunikazzjoni
tal-adozzjoni tagħha. Id-Depożitarju għandu mingħajr
dewmien jinnotifika lill-Partijiet kollha dwar kwalunkwe notifika bħal din
riċevuta. Parti tista' fi kwalunkwe mument tissostitwixxi
aċċettazzjoni għan-notifika preċedenti tagħha u,
mad-depożitu ta' strument ta' aċċettazzjoni
mad-Depożitarju, l-emenda ta' anness bħal dan għandha ssir
effettiva għal dik il-Parti;
(c)        Kwalunkwe emenda tal-annessi I sa IV,
VI u VID ma għandhiex tidħol fis-seħħ jekk għadd
aggregat ta' sittax-il Parti jew iktar ikunu:
(i) Issottomettew notifika skont
id-dispożizzjonijiet tas-sottoparagrafu (b) hawn fuq; jew
(ii)
Jew ma aċċettawx il-proċedura stipulata f'dan il-paragrafu u ma
jkunux għadhom iddepożitaw strument ta' aċċettazzjoni skont
id-dispożizzjonijiet tal-paragrafu 3 hawn fuq".
E.        Artikolu 16
Għandu jiżdied paragrafu
ġdid wara l-paragrafu 2 kif ġej:
"3. Stat jew Organizzazzjoni
Reġjonali għall-Integrazzjoni Ekonomika għandhom jiddikjaraw
l-istrument ta' ratifika, approvazzjoni jew adeżjoni tagħhom jekk ma
għandhomx l-intenzjoni li jkunu marbutin bil-proċeduri stipulati
fl-Artikolu 14, il-paragrafu 5 ter fir-rigward tal-emenda tal-annessi I sa IV,
VI u VIII."
F.         Anness I
1.         Fl-elenkar għas-sustanza DDT,
il-kundizzjonijiet (innumerati 1 u 2) dwar l-eliminazzjoni tal-produzzjoni
għandhom jitħassru u jinbidlu bil-kelma "Xejn" u l-kliem
"ħlief kif identifikat fl-anness II" fil-kundizzjonijiet dwar
l-użu għandhom jitħassru.
2.         Fl-elenkar għas-sustanza
Ettakloru, il-kundizzjonijiet dwar l-użu għandhom jitħassru u
jinbidlu bil-kelma "Xejn".
3.         Fl-elenkar għas-sustanza
Eżaklorobenżen, il-kundizzjonijiet dwar il-produzzjoni u l-użu
għandhom jitħassru u f'kull każ jinbidlu bil-kelma
"Xejn".
4.         L-elenkar għas-sustanzi li
ġejjin għandu jiżdied billi jiddaħħlu r-ringieli li
ġejjin fl-ordni alfabetika xierqa:
 Eżaklorobutadjen CAS: 87-68-3 || Produzzjoni || Xejn
   || Użu || Xejn
 Eżakloroċikloeżani (HCH) (CAS: 608-731), inkluż lindan (CAS: 58-89-9 || Produzzjoni || Xejn
 Użu || Xejn, ħlief għall-isomeru gamma tal-HCH (lindan), użat f'insettiċida topiku għal skopijiet ta' saħħa pubblika. Użijiet bħal dawn għandhom jiġu evalwati mill-ġdid taħt dan il-Protokoll fl-2012 jew sena wara li l-emenda tidħol fis-seħħ, liema tkun l-iktar tard.
 Etere tal-eżabromodifenila/ u etere tal-eptabromodifenila/ || Produzzjoni || Xejn
 Użu || 1.  Parti tista' tippermetti riċiklaġġ ta' oġġetti li jkun fihom jew jista' jkun fihom kwalunkwe minn dawn is-sustanzi, u l-użu u r-rimi finali ta' oġġetti manifatturati minn materjali riċiklati li fihom jew jista' jkun fihom kwalunkwe minn dawn is-sustanzi, sakemm ir-riċiklaġġ u r-rimi finali jitwettqu f'manjiera li hija ambjentalment soda u li ma twassalx għal irkupru ta' kwalunkwe minn dawn is-sustanzi għall-fini tal-użu mill-ġdid tagħhom. 2.  Mill-2013 u kull erba' snin sussegwentement sakemm din il-kundizzjoni t'hawn fuq titneħħa jew tiskadi b'mod ieħor, il-Korp Eżekuttiv għandu jevalwa l-progress li l-Partijiet għamlu lejn il-kisba tal-oġġettiv aħħari tagħhom tal-eliminazzjoni ta' dawn is-sustanzi li jinsabu f'dawn l-oġġetti u jirrevedi l-ħtieġa kontinwata għall-kundizzjoni, li fi kwalunkwe każ għandha tiskadi fl-2030 l-aktar tard.
 Etere tat-tetrabromodifenilb/ u etere tal-pentabromodifenilb/ || Produzzjoni || Xejn
 Użu || 1.  Parti tista' tippermetti riċiklaġġ ta' oġġetti li jkun fihom jew jista' jkun fihom kwalunkwe minn dawn is-sustanzi, u l-użu u r-rimi finali ta' oġġetti manifatturati minn materjali riċiklati li fihom jew jista' jkun fihom kwalunkwe minn dawn is-sustanzi, sakemm ir-riċiklaġġ u r-rimi finali jitwettqu f'manjiera li hija ambjentalment soda u li ma twassalx għal irkupru ta' kwalunkwe minn dawn is-sustanzi għall-fini tal-użu mill-ġdid tagħhom. 2.  Mill-2013 u kull erba' snin sussegwentement sakemm din il-kundizzjoni t'hawn fuq titneħħa jew tiskadi b'mod ieħor, il-Korp Eżekuttiv għandu jevalwa l-progress li l-Partijiet għamlu lejn il-kisba tal-oġġettiv aħħari tagħhom tal-eliminazzjoni ta' dawn is-sustanzi li jinsabu f'dawn l-oġġetti u jirrevedi l-ħtieġa kontinwata għall-kundizzjoni, li fi kwalunkwe każ għandha tiskadi fl-2030 l-aktar tard.
 Pentaklorobenżen CAS : 608-93-5 || Produzzjoni || Xejn
 Użu || Xejn
 Sulfonat tal-perfluworottan (PFOS)c/ || Produzzjoni || Xejn, ħlief għall-produzzjoni għall-użijiet (a)-(c) hawn taħt, u (a)-(e) fl-anness II
 Użu || Xejn, ħlief għall-użijiet li ġejjin u l-użijiet (a)-(e) fl-anness II: (a) Elettrodepożizzjoni tal-kromju, anodizzazzjoni tal-kromju u inċiżjoni inversa sal-2014; (b) Depożizzjoni ta' nikil-politetrafluworoetilen mingħajr kurrent elettriku sal-2014; (c) Inċiżjoni tas-sottostrati tal-plastik qabel il-metallizzazzjoni tagħhom sal-2014; (d) Fowms għat-tifi tan-nar, iżda biss jekk ġew manifatturati jew kienu qed jintużaw sat-18 ta' Diċembru 2009 Fir-rigward tal-fowms għat-tifi tan-nar: (i) Il-Partijiet għandhom jistinkaw biex jeliminaw il-fowms għat-tifi tan-nar li fihom il-PFOS sal-2014, li ġew manifatturati jew kienu qed jintużaw sat-18 ta' Diċembru 2009 u għandhom jirrapportaw il-progress tagħhom lill-Korp Eżekuttiv fl-2014; (ii) Abbażi tar-rapporti tal-Partijiet u l-paragrafu (i), il-Korp Eżekuttiv għandu sal-2015 jivvaluta jekk l-użu tal-fowms għat-tifi tan-nar li fihom il-PFOS li ġew manifatturati jew kienu qed jintużaw sat-18 ta' Diċembru 2009 għandhomx ikunu suġġetti għal restrizzjonijiet addizzjonali.
5.         L-elenkar għas-sustanza PCB
għandu jitħassar u jinbidel bir-ringiela li ġejja:
 Bifenili poliklorurati (PCBs) d/ || Produzzjoni || Xejn
 Użu || Xejn. Fir-rigward tal-PCBs li qed jintużaw sad-data ta' implimentazzjoni, il-Partijiet għandhom: 1.  Jagħmlu sforzi determinati mfassla biex iwasslu għal:    (a) L-eliminazzjoni tal-użu tal-PCBs identifikabbli fit-tagħmir (jiġifieri transformers, kapasiters jew reċipjenti oħrajn li fihom stokkijiet likwidi residwi) li fihom il-PCBs f'volumi ikbar minn 5dm3 u li għandhom konċentrazzjoni ta' 0.05% PCBs jew ikbar, mill-iktar fis possibbli iżda mhux iktar tard mill-31 ta' Diċembru 2010, jew il-31 ta' Diċembru 2015 għal pajjiżi b'ekonomiji fi tranżizzjoni;    (b) Id-distruzzjoni jew id-dekontaminazzjoni f'manjiera ambjentalment soda ta':    - Il-PCBs likwidi kollha msemmija fis-sottoparagrafu (a) u PCBs likwidi oħrajn li fihom iktar minn 0.005% PCBs mhux fit-tagħmir, mill-iktar fis possibbli iżda mhux iktar tard mill-31 ta' Diċembru 2015, jew il-31 ta' Diċembru 2020 għal pajjiżi b'ekonomiji fi tranżizzjoni;    - Il-PCBs likwidi kollha msemmija fil-paragrafu 2(a) sa mhux iktar tard mill-31 ta' Diċembru 2029;    (c) Id-dekontaminazzjoni jew ir-rimi ta' tagħmir imsemmija fis-sottoparagrafi 1(a) u 2(a) f'manjiera ambjentalment soda. 2.  Jistinkaw biex:    (a) Jidentifikaw u jneħħu mill-użu tagħmir (eż. transformers, kapasiters jew reċipjenti oħrajn li fihom stokkijiet likwidi) li fih iktar minn 0.005% PCBs u volumi ikbar minn 0.05 dm3, mill-iktar fis possibbli iżda mhux iktar tard mill-31 ta' Diċembru 2025;    (b) Jidentifikaw oġġetti oħrajn li fihom iktar minn 0.005% PCBs (eż. inforra tal-kejbils, qalfataġġ imwebbes u oġġetti miżbugħin) u jamministrawhom skont il-paragrafu 3 tal-artikolu 3. 3.  Jiżguraw li t-tagħmir deskritt fis-sottoparagrafi 1(a) u 2(a) ma jiġix esportat jew importat apparti mill-iskop ta' ġestjoni tal-iskart f'manjiera ambjentalment soda. 4.  Jippromwovu li ġej biex inaqqsu l-esponimenti u r-riskju biex jikkontrollaw l-użu tal-PCBs:    (a) Jużaw il-PCBs biss f'tagħmir intatt u mingħajr rilaxxi u biss f'żoni fejn ir-riskju mir-rilaxx ambjentali jista' jiġi minimizzat u rimedjat malajr;    (b) Ma jużawx il-PCBs f'tagħmir f'żoni assoċjati mal-produzzjoni jew l-ipproċessar tal-ikel jew l-għalf; Meta jintużaw il-PCBs f'żoni popolati, inkluż skejjel u sptarijiet, jittieħdu l-miżuri raġonevoli kollha għall-prevenzjoni ta' insuffiċjenzi elettriċi li jistgħu jirriżultaw f'nirien, u regolarment jispezzjonaw it-tagħmir għar-rilaxxi.
6.         In-nota f'qiegħ il-paġna
a/ fl-aħħar tal-anness I għandha titħassar.
7.         In-noti f'qiegħ il-paġna
li ġejjin għandhom jiżdiedu fl-aħħar tal-anness I:
"a/ "Etere
tal-eżabromodifenil u etere tal-eptabromodifenil" ifissru 2,2',4,4',5,5'-
etere tal-eżabromodifenil (BDE-153, CAS Nru: 68631-49-2), 2,2',4,4',5,6'-
etere tal-eżabromodifenil (BDE-154, CAS Nru: 207122-15-4), 2,2',3,3',4,5',6
etere tal-eptabromodifenil (BDE-175, CAS Nru: 446255-22-7), 2,2',3,4,4',5',6-
tere tal-eptabromodifenil (BDE-183, CAS Nru: 207122-16-5) u eteri
tal-ħeksa- u eptabromodifenil oħrajn preżenti fl-etere
tal-ottabromodifenil kummerċjali."
"b/ "Etere tat-tetrabromodifenil u etere
tal-pentabromodifenil" ifissru 2,2',4,4'-
etere tat-tetrabromodifenil (BDE-47, CAS Nru: 40088-47-9) u 2,2',4,4',5-
etere tal-pentabromodifenil (BDE-99, CAS Nru: 32534-81-9) u eteri
tat-tetra- u pentabromodifenil oħrajn preżenti fl-etere
tal-pentabromodifenil kummerċjali."
"с/ Sulfonat tal-perfluworottan (PFOS)
tfisser sustanzi definiti permezz tal-formula molekulari C8F17S02X, fejn X =
OH, melħ tal-metall, aloġenur, ammid jew derivattivi oħrajn
inkluż il-polimeri."
"d/ "Bifenili
poliklorurati" tfisser komposti aromatiċi ffurmati f'tali manjiera li
l-atomi tal-idroġenu fuq il-molekula tal-bifenil (żewġ
ċrieki tal-benżen marbutin flimkien permezz ta' rabta unika ta'
karbonju-karbonju) jistgħu jinbidlu b'massimu ta' 10 atomi tal-kloru.
G         Anness II
1.         L-elenkar għas-sustanzi DDT,
HCH, u PCB fit-tabella li tidher wara l-ewwel paragrafu tal-anness II,
għandu jitħassar.
2.         L-elenkar għas-sustanza li
ġejja għandu jiżdied billi tiddaħħal ir-ringiela li
ġejja fl-ordni alfabetika xierqa:
 Sustanza || Rekwiżiti ta' implimentazzjoni
 Sulfonat tal-perfluworottan (PFOS)a/ || Ristretti għall-użijiet || Kundizzjonijiet
 (a) Kisjiet fotoreżistenti jew antiriflessivi għall-proċessi tal-fotolitografija; (b) Kisjiet fotografiċi applikati mal-films, il-karti jew il-folji tal-istampar; (c) Soppressuri tar-raxx għal kromju iebes mhux dekorattiv (VI) aġenti tad-depożizzjoni u umidifikanti għall-użu f'sistemi kontrollati tal-elettrodepożizzjoni; (d) Fluwidi idrawliċi għall-avjazzjoni; (e) Ċertu apparat mediku (bħas-saffi tal-kopolimer tal-etilen tat-tetrafulworoetilen (ETFE) u produzzjoni radjoopaka tal-EFTE, apparat dijanjostiku mediku in vitro, u filtri tal-kulur CCD). || Il-partijiet għandhom jieħdu azzjoni biex jeliminaw dawn l-użijiet ladarba jkunu disponibbli alternattivi adattati Sa mhux iktar tard mill-2015 u kull erba' snin wara dan, kull Parti li tuża dawn is-sustanzi għandha tirrapporta dwar il-progress li sar biex teliminahom u tissottometti informazzjoni dwar dan il-progress lill-Korp Eżekuttiv. Abbażi ta' dawn ir-rapporti, dawn l-użijiet ristretti għandhom jiġu vvalutati mill-ġdid.
a/ Sulfonat tal-perfluworottan (PFOS)
tfisser sustanzi definiti permezz tal-formula kimika C8F17SO2X, fejn X=OH,
melħ tal-metall, aloġenur, ammid jew derivattivi oħrajn
inkluż il-polimeri
H.        Anness III
1.         It-test taħt l-intestatura
"Sena ta' referenza" għal kull wieħed mis-sustanzi elenkati
fl-anness III għandu jitħassar u jinbidel b'li ġej:
"1990; jew sena alternattiva
mill-1985 sal-1995 inklussivi, jew għal pajjiżi b'ekonomiji fi
tranżizzjoni, sena alternattiva mill-1985 sas-sena tad-dħul
fis-seħħ tal-Protokoll għal Parti, u kif speċifikat
mill-Parti mar-ratifika, l-aċċettazzjoni, l-approvazzjoni jew
l-adeżjoni"
2.         Fl-elenkar għas-sustanza Eżaklorobenżen,
taħt l-isem tas-sustanza għandu jiżdied it-test li ġej:
"CAS: 118-74-1"
3.         Għandu jiżdied elenkar
għall-PCBs tas-sustanzi billi fl-aħħar tat-tabella
tiddaħħal ir-ringiela li ġejja:
 PCBsc/ || 2005; jew sena alternattiva mill-1995 sal-2010 inklussivi, jew għal pajjiżi b'ekonomiji fi tranżizzjoni, sena alternattiva mill-1995 sas-sena tad-dħul fis-seħħ tal-Protokoll għal Parti, u kif speċifikat mill-Parti mar-ratifika, l-aċċettazzjoni, l-approvazzjoni jew l-adeżjoni.
4.         Għandha
tiżdied nota f'qiegħ il-paġna wara n-nota f'qiegħ
il-paġna b/ kif ġej:
"c/ Bifenili
poliklorurati, kif definit fl-anness I, meta ffurmati u rilaxxati mingħajr
intenzjoni minn sorsi antropoġeniċi."
I.         Anness IV
1.         Fil-paragrafu 2,
fil-parenteżi, il-kelma "u" għandha titħassar u
l-kliem ", u għal kontenut tal-ossiġenu magħruf"
għandhom jiżdiedu fl-aħħar.
2.         Il-paragrafu 3 għandu
jitħassar u jinbidel bit-test li ġej:
"3.        Il-valuri limitu jirrelataw
għal sitwazzjoni normali tal-operat. Għall-operazzjonijiet f'lott,
il-valuri limitu jirrelataw mal-livelli medji kif reġistrat matul
il-proċess kollu tal-lott - inkluż għal eżempju tisħin
minn qabel, tisħin u tkessiħ."
3.         Fil-paragrafu 4, il-kelma
"applikabbli" għandha tiżdied qabel il-kelma
"standards" u l-kliem "pereżempju" għandhom
jiżdiedu qabel il-kliem "il-Kumitat."
4.         Il-paragrafu 6 għandu
jitħassar u jinbidel bit-test u n-nota f'qiegħ il-paġna li
ġejjin:
"6.        L-emissjonijiet tal-PCDD/F
jingħataw f'ekwivalenti tossiċi totali (TEQ)1/. Il-valuri
tal-fatturi ta' ekwivalenza tossika li għandhom jintużaw
għall-finijiet ta' dan il-Protokoll għandhom ikunu konsistenti
mal-istandards internazzjonali applikabbli, inklużi l-valuri tal-fatturi
ta' ekwivalenza tossika għall-mammiferi stabbiliti mill-Organizzazzjoni
Dinjija tas-Saħħa fl-2005  għall-PCDD/F.
"1/ L-ekwivalenti
tossiku totali (TEQ) huwa definit f'sens operattiv mis-somma tal-prodotti
tal-konċentrazzjoni ta' kull kompost multiplikat bil-fattur ta'
ekwivalenza tossika tiegħu (TEF) u huwa stima tal-attività totali
tat-taħlita li tixbaħ 2,3,7,8-TCDD. Ekwivalenti tossiku totali qabel kienet
imqassra għal TE."
5.         Il-paragrafu 7 għandu
jitħassar u jinbidel bit-test u n-nota f'qiegħ il-paġna li
ġejjin:
"7. Il-valuri limitu li
ġejjin, li jirreferu għal konċentrazzjoni ta' 11% O2
fil-gass mit-tromba ta' ċumnija, japplikaw għat-tipi ta'
inċineratur li ġejjin:
Skart
solidu tal-muniċipju (sors immobbli eżistenti li jaħraq iktar
minn 3 tunnellati fis-siegħa u kull sors immobbli ġdid)
0.1 ngTEQ/m3
Skart
solidu mediku (sors immobbli eżistenti li jaħraq iktar minn
tunnellata 1 fis-siegħa u kull sors immobbli ġdid)
Sors immobbli ġdid:                         0.1 ngTEQ/m3
Sors immobbli eżistenti: 0.5 ng TEQ/m3
Skart
perikoluż (sors immobbli eżistenti li jaħraq iktar minn
tunnellata 1 fis-siegħa u kull sors immobbli ġdid)
Sors immobbli ġdid:                         0.1 ng TEQ/m3
Sors immobbli eżistenti: 0.2 ng
TEQ/m3
Skart
industrijali mhux perikoluż1/2/
Sors immobbli ġdid:                           0.1 ngTEQ/m3
Sors immobbli eżistenti:            0.5 ng TEQ/m3"
"1/ Inkluż
inċineraturi li jittrattaw l-iskart tal-bijomassa li jista' jkun fih
komposti organiċi aloġenati jew metalli tqal b'riżultat
tat-trattament tal-preservattivi jew kisi tal-injam, u li jinkludi b'mod
partikolari skart tal-bijomassa li joriġina mill-iskart tal-kostruzzjoni u
t-tkissir, iżda jeskludi l-inċineraturi li jittrattaw skart
ieħor tal-bijomassa biss."
"2/ Pajjiżi
b'ekonomiji fi tranżizzjoni jistgħu jeskludu l-kokombustjoni
tal-iskart industrijali mhux perikoluż fil-proċessi industrijali fejn
skart bħal dan jintuża bħala fjuwil addizzjonali li
jikkontribwixxi sa 10% tal-enerġija,"
6.         Għandhom jiżdiedu
l-paragrafi ġodda li ġejjin wara l-paragrafu 7:
8.         Il-valur
limitu li ġej, li jirreferi għal konċentrazzjoni ta' 16 % O2
fil-gass mit-tromba ta' ċumnija, japplika għall-impjanti tas-sinter:
0.5 ng TEQ/m3
9.       Il-valur limitu li ġej, li
jirreferi għall-konċentrazzjoni proprja ta' O2 fil-gass
mit-tromba ta' ċumnija, japplika għas-sors li ġej:
Produzzjoni sekondarja tal-azzar - Fran tal-ark elettriċi b'kapaċità
li jipproduċu iktar minn 2.5 tunnellati fis-siegħa ta' azzar imdewweb
għal iktar
proċessar:
0.5 ng TEQ/m3
J.         Anness VI
1.         It-test eżistenti tal-anness
għandu jiġi mmarkat bħala l-paragrafu 1.
2.         Fil-paragrafu (a), wara l-kliem "Protokoll
preżenti" għandhom jiżdiedu l-kliem "għal
Parti".
3.         Għandu jkun hemm bidla
fil-paragrafu (b):
"Għal sorsi immobbli
eżistenti:
(i)      tmien snin wara d-data tad-dħul
fis-seħħ tal-Protokoll preżenti għal Parti. Jekk hemm
bżonn dan il-perjodu jista' jiġi estiż għal sorsi immobbli
eżistenti speċifiċi skont il-perjodu ta' amortizzazzjoni previst
fil-leġiżlazzjoni nazzjonali; jew
(ii)     għal Parti li hija pajjiż
b'ekonomija fi tranżizzjoni, sa ħmistax-il sena wara d-data
tad-dħul fis-seħħ tal-Protokoll preżenti għal dik
il-Parti".
4.         Għandu jiżdied paragrafu
ġdid fl-aħħar tal-Anness kif ġej:
"2. L-iskali
taż-żmien għall-applikazzjoni tal-valuri limitu u l-aqwa tekniki
disponibbli li ġew aġġornati jew introdotti b'riżultat
tal-emenda ta' dan il-Protokoll għandhom:
(a)
għal sorsi immobbli ġodda, sentejn wara
d-data tad-dħul fis-seħħ tal-emenda rilevanti għal Parti;
(b)        għal sorsi immobbli
eżistenti:
(i)            tmien snin wara d-data
tad-dħul fis-seħħ tal-emenda rilevanti għal Parti; jew
(ii)           għal Parti li hija pajjiż
b'ekonomija fi tranżizzjoni, sa ħmistax-il sena wara d-data
tad-dħul fis-seħħ tal-emenda rilevanti għal dik
il-Parti".
K.        Anness VIII
1.         Fit-tieni sentenza tal-parti I,
qabel il-kliem "anness V" għandhom jiżdiedu l-kliem
"id-dokument ta’ gwida msemmi fi".
2.         Id-deskrizzjoni fil-kategorija 1
fit-tabella fil-parti II għandha titħassar u tinbidel bit-
test li ġej:
"Inċinerazzjoni ta' skart, inkluż koinċinerazzjoni, skart
tal-muniċipju, perikoluż, mhux perikoluż u skart mediku u
ħama tad-drenaġġ."
3.         Il-kategoriji l-ġodda li
ġejjin għandhom jiżdiedu mat-tabella fil-parti II:
 13 || Proċess tal-produzzjoni kimika speċifiċi li jirrilaxxaw sustanzi niġġiesa organiċi persistenti mingħajr intenzjoni, speċjalment il-produzzjoni tal-klorofenoli u l-kloranil.
 14 || Proċessi termali fl-industrija metallurġika, metodi bbażati fuq il-kloru.
 ARTIKOLU 2: RELAZZJONI MAL-PROTOKOLL TAL-POPS
Ebda Stat jew organizzazzjoni
reġjonali għall-integrazzjoni ekonomika ma' jistgħu
jiddepożitaw strument ta' aċċettazzjoni ta' din l-Emenda sakemm
ma jkunux iddepożitaw preċedentament, jew fl-istess ħin,
strument ta' ratifika, aċċettazzjoni, approvazzjoni, jew
adeżjoni għall-Protokoll tal-POPs.
ARTIKOLU 3: DĦUL FIS-SEĦĦ
1.         Skont l-Artikolu 14(3) tal-Protokoll tal-POPs, din l-Emenda
għandha tidħol fis-seħħ fid-disgħin jum wara d-data li
fiha żewġ terzi tal-Partijiet għall-Protokoll tal-POPs ikunu
ddepożitaw mad-Depożitarju l-istrumenti ta' aċċettazzjoni
tagħhom għalih.
2.         Wara d-dħul fis-seħħ
ta' din l-Emenda, kif previst skont il-paragrafu 1, għandha tidħol
fis-seħħ għal kwalunkwe Parti oħra tal-Protokoll
fid-disgħin jum wara d-data tad-depożitu tal-istrument ta'
aċċettazzjoni tagħha.
ANNESSI
mehmuż
mal-Proposta għal
Deċiżjoni tal-Kunsill
dwar l-aċċettazzjoni
tal-Emendi għall-Protokoll tal-1998 għall-Konvenzjoni tal-1979 dwar
it-Tniġġis Transkonfinali tal-Arja Fuq Distanza Twila
għas-Sustanzi Niġġiesa Organiċi Persistenti
id-Deċiżjoni 2009/2
Elenkar tal-paraffini klorurati b'katina qasira u naftaleni
poliklorurati fl-annessi I u II għall-Protokoll tal-1998 dwar Sustanzi
Niġġiesa Organiċi Persistenti
Il-Partijiet
għall-Protokoll tal-1998 dwar Sustanzi Niġġiesa Organiċi
Persistenti li jiltaqgħu matul is-sebgħa u għoxrin sessjoni
tal-Korp Eżekuttiv,
Jiddeċiedu li jemendaw il-Protokoll
tal-1998 dwar Sustanzi Niġġiesa Organiċi Persistenti
(il-'Protokoll tal-POPs') għall-Konvenzjoni dwar it-Tniġġis
Transkonfinali tal-Arja Fuq Distanza Twila kif ġej:
ARTIKOLU 1: EMENDA
A.        Anness I
1.         L-elenkar għas-sustanzi li
ġejjin għandu jiżdied billi jiddaħħlu r-ringieli li
ġejjin fl-ordni alfabetika xierqa:
 Naftaleni poliklorurati (PCN) || Produzzjoni || Xejn
 Użu || Xejn
 Paraffini klorurati b'katina qasirad/ || Produzzjoni || Xejn, ħlief għall-produzzjoni għall-użijiet speċifikati fl-anness II
 Użu || Xejn, ħlief għall-użijiet speċifikati fl-anness II
2.         In-nota f'qiegħ il-paġna
li ġejja għandha tiżdied fl-aħħar tal-anness I:
"d/Paraffini klorurati
b'katina qasira tfisser alkani klorurati b'tul tal-katina tal-karbonju li tkun
tikkonsisti minn 10 sa 13-il atomu tal-karbonju u l-grad ta' klorurazzjoni ta'
iktar minn 48% skont il-piż.'
B:        Anness II
L-elenkar
għas-sustanzi li ġejjin għandu jiżdied billi
tiddaħħal ir-ringiela li ġejja fl-ordni alfabetika xierqa:
 Paraffini klorurati b'katina qasirab/ || (a) Ritardanti tan-nar fil-lasktu użat fiċ-ċineg tal-conveyor fl-industrija tal-minjieri; (b) Ritardanti tan-nar fis-siġillanti tad-digi. || Il-partijiet għandhom jieħdu azzjoni biex jeliminaw l-użu ta' dawn ladarba jkunu disponibbli alternattivi xierqa. Sa mhux iktar tard mill-2015 u kull erba' snin wara dan, kull Parti li tuża dawn is-sustanzi għandha tirrapporta dwar il-progress li sar biex teliminahom u tissottometti informazzjoni dwar dan il-progress lill-Korp Eżekuttiv. Abbażi ta' dawn ir-rapporti, dawn l-użi ristretti għandhom jiġu vvalutati mill-ġdid.
2.         In-nota f'qiegħ il-paġna li
ġejja għandha tiżdied fl-aħħar tal-anness II:
b/Paraffini klorurati ta' katina qasira tfisser alkani klorurati b'tul
tal-katina tal-karbonju li tkun tikkonsisti minn 10 sa 13-il atomu tal-karbonju
u l-grad ta' klorurazzjoni ta' iktar minn 48% skont il-piż.
ARTIKOLU 2: RELAZZJONI MAL-PROTOKOLL TAL-POPS
Ebda Stat jew organizzazzjoni
reġjonali għall-integrazzjoni ekonomika ma' jistgħu
jiddepożitaw strument ta' aċċettazzjoni ta' din l-Emenda sakemm
ma jkunux iddepożitaw preċedentament, jew fl-istess ħin,
strument ta' ratifika, aċċettazzjoni, approvazzjoni, jew adeżjoni
għall-Protokoll tal-POPs.
ARTIKOLU 3: DĦUL
FIS-SEĦĦ
1.         Skont l-Artikolu 14(3)
tal-Protokoll tal-POPs, din l-Emenda għandha tidħol
fis-seħħ fid-disgħin jum wara d-data li fiha żewġ
terzi tal-Partijiet għall-Protokoll tal-POPs ikunu ddepożitaw
mad-Depożitarju l-istrumenti ta' aċċettazzjoni tagħhom
għalih.
2.         Wara d-dħul
fis-seħħ ta' din l-Emenda, kif previst skont il-paragrafu 1,
għandha tidħol fis-seħħ għal kwalunkwe Parti oħra
tal-Protokoll fid-disgħin jum wara d-data tad-depożitu tal-istrument
ta' aċċettazzjoni tagħha.